SÚHRNNÁ SPRÁVA

1.Úvod

Táto správa zahŕňa príspevky od občanov, ako aj od orgánov správy, združení a iných organizácií (ďalej len „zainteresované strany“) k iniciatíve Komisie, ktorú vypracovalo Generálne riaditeľstvo pre zdravie a bezpečnosť potravín (GR SANTE) ako odporúčanie Rady o posilnenej spolupráci v boji proti ochoreniam, ktorým sa dá predchádzať očkovaním (ďalej len „odporúčanie“).

Občania a zainteresované strany mali štyri týždne na poskytnutie spätnej väzby k plánu Komisie týkajúcemu sa odporúčania, ktorý bol uverejnený na portáli pre lepšiu právnu reguláciu.

V období od 21. decembra 2017 do 15. marca 2018 prebiehala online verejná konzultácia prostredníctvom aplikácie EUSurvey, ktorá bola dostupná v 23 jazykoch EÚ. Analýza výsledkov sa vykonala na základe prehľadu o verejnej konzultácii v rámci nástroja DORIS a na základe kvalitatívnej analýzy.

Okrem toho sa uskutočnili dve cielené konzultácie so zainteresovanými stranami. Vybraté zainteresované strany boli vyzvané, aby od 17. januára 2018 do 14. februára 2018 vyplnili dotazník prostredníctvom aplikácie EUSurvey. Dotazník zahŕňal viac otvorených otázok než verejná konzultácia a takisto sa analyzoval pomocou nástroja DORIS a kvalitatívnej analýzy.

V období od 18. januára do 9. februára 2018 sa konali osobné stretnutia so zainteresovanými stranami, konkrétne so skupinami zastupujúcimi zdravotníckych a klinických pracovníkov, študentov medicíny, medzinárodné organizácie, mimovládne organizácie, občiansku spoločnosť a odvetvie výroby očkovacích látok.

K plánu Komisie bolo predložených spolu 355 vyplnených dotazníkov, pričom v 90 % boli vyjadrené obavy z očkovania.

V rámci verejnej konzultácie bolo prijatých 8 894 vyplnených dotazníkov, pričom 8 688 bolo od občanov a 206 od zainteresovaných strán. Dňa 14. marca, deň pred ukončením verejnej konzultácie, bolo prijatých takmer 6 000 vyplnených dotazníkov z Francúzska (60 % celkového počtu odpovedí). Vo väčšine z nich bola na všetky otázky uvedená odpoveď „neviem“. Tieto vyplnené dotazníky môžu byť spojené s online správou, ktorú odoslal Institut pour la protection de la santé naturelle (Institute for the Protection of Natural Life Forms) a v ktorej sa uvádzalo, že uvedená možnosť predstavuje jedinú možnú odpoveď na otázky v dotazníku, ktorý bol vnímaný ako zaujatý v prospech očkovania.

V rámci cielenej online konzultácie vyplnilo dotazník 33 zainteresovaných strán a na osobných stretnutiach sa zúčastnilo 20 zainteresovaných strán.

Doplňujúce dokumenty k plánu vo formáte PDF nahralo spolu 33 účastníkov (14 občanov a 19 zainteresovaných strán) a 3 zainteresované strany nahrali doplňujúce dokumenty aj k verejnej konzultácii. Tieto doplňujúce dokumenty sa zohľadnia v analýze.

Z dôvodu duplicity, anonymného podania, nedostatočnej relevantnosti alebo neprimeranosti jazyka sa nezohľadnilo 13 dotazníkov k plánu a 127 dotazníkov vyplnených v rámci verejnej konzultácie.

Viac než 25 % zainteresovaných strán predstavovali mimovládne organizácie, po ktorých nasledovali orgány správy a odborné združenia v oblasti zdravotníctva. Pokiaľ ide o občanov, 8 769 pochádzalo z EÚ, pričom prevažná väčšina bola z Francúzska (78,3 %), Talianska (4,4 %) a Belgicka (3,9 %). Z tretích krajín pochádzalo 200 vyplnených dotazníkov.

V tejto správe sa uvádza zhrnutie všetkých vyplnených dotazníkov prijatých v rámci uvedených štyroch konzultácií. Zhrnutie je rozčlenené podľa troch hlavných pilierov iniciatívy: 1. riešenie obáv z očkovania; 2. udržateľné politiky v oblasti očkovania v EÚ; a 3. koordinácia na úrovni EÚ vrátane propagácie dialógu so zainteresovanými stranami a príspevku k celosvetovému zdraviu.

1.Pilier I: riešenie obáv z očkovania

Viac než 50 % respondentov vo verejnej konzultácii uviedlo, že na obavy z očkovania má najväčší vplyv strach z vedľajších účinkov, nedostatočné informácie o rizikách, zavedenie povinného očkovania a úroveň dôvery v účinnosť očkovania.

1.1.Lepšia komunikácia o bezpečnosti a účinnosti očkovania

Respondenti zdôraznili potrebu osobnej interakcie na miestnej úrovni vrátane:

·zabezpečenia prístupu so zameraním na pacienta v rámci dialógu so zdravotníckymi pracovníkmi,